รัสมี เวระนะ

รัสมี เวระนะ (ชื่อเล่น:แป้ง เกิด 18 สิงหาคม พ.ศ. 2526) เป็นนักร้องและนักแต่งเพลงชาวไทย มีชื่อเสียงจากการนำเพลงพื้นบ้าน, ลูกทุ่ง และหมอลำมาขับร้องในแนวดนตรีโซลและแจ๊ส นอกจากนี้บทเพลงของรัสมี เวระนะ ยังมีส่วนผสมของการใช้เครื่องดนตรีตะวันตกและดนตรีพื้นบ้าน อีกทั้งยังมีการขับร้องเป็นภาษาอีสานและภาษาเขมร โดยรัสมี เวระนะ เคยไปร้องเพลงที่ประเทศฝรั่งเศส ร่วมกับวง Limousine และมีโอกาสได้ร่วมบันทึกเสียงให้กับวง Poni Hoax วงดนตรีอิเล็กทรอนิกส์จากฝรั่งเศส
รัสมี เวระนะ มีผลงานเพลงชุดแรกชื่อ Isan Soul E.P. ซึ่งได้รับความสนใจจากการนำเพลงพื้นบ้านของภาคอีสานมาขับร้องในแนวโซล และมีการผสมผสานระหว่างเครื่องดนตรีตะวันตกและดนตรีพื้นบ้านทำให้ได้รับรางวัลคมชัดลึก อวอร์ดถึง 3 รางวัล ได้แก่ อัลบั้มยอดเยี่ยม ศิลปินยอดเยี่ยม และ เพลงยอดเยี่ยมจากเพลง มายา นอกจากนี้เธอยังได้รับรางวัลสีสันอะวอร์ดส์ สาขา ศิลปินหญิงยอดเยี่ยม 2 สมัย จากอัลบั้ม อารมณ์ ในปี พ.ศ. 2560 และ ทองหล่อคาวบอย ในปี พ.ศ. 2564
ในเดือนพฤษภาคม พ.ศ. 2561 หนังสือพิมพ์เดอะสเตรตส์ไทมส์ของประเทศสิงคโปร์ได้จัดให้ รัสมี เวระนะ เป็น 1 ใน 50 ชาวเอเชียที่น่าจับตามองในสาขาศิลปวัฒนธรรมและกีฬา ก่อนที่ต่อมาเธอจะมีผลงานการแสดงภาพยนตร์เป็นครั้งแรกในภาพยนตร์เรื่อง ​Manta Ray -​ กระเบนราหู​​ ซึ่งได้ออกฉายในเทศกาลภาพยนตร์นานาชาติเวนิส​ เมื่อเดือนกันยายน พ.ศ. 2561 และได้รับรางวัลภาพยนตร์ยอดเยี่ยมในประเภท Orizzonti (Horizons) ซึ่งเป็นรางวัลสำหรับภาพยนตร์ที่เป็นตัวแทนสุนทรียภาพและการเล่าเรื่อง

**ประวัติ**
รัสมี เวระนะ เกิดวันที่ 18 สิงหาคม พ.ศ. 2526 ที่อำเภอน้ำยืน จังหวัดอุบลราชธานี มีพ่อเป็นชาวไทยเชื้อสายเขมรและเป็นครูสอนร้องเพลงเจรียง ทำให้ได้ฝึกร้องเพลงลูกทุ่งและหมอลำตั้งแต่ยังเด็ก จนจบชั้นประถมศึกษาจึงได้ไปอยู่กับวงดนตรีเดินสายร้องเพลงหมอลำตามหมู่บ้านต่าง ๆ
หลังจากนั้นรัสมี เวระนะ ได้ไปใช้ชีวิตอยู่ที่อำเภอเมือง จังหวัดเชียงใหม่ และเรียนต่อสายอาชีพที่วิทยาลัยอาชีวศึกษาไทยวิจิตรศิลปเชียงใหม่ จนจบปวช. ก่อนจะเรียนต่อสาขาจิตรกรรมที่มหาวิทยาลัยเทคโนโลยีราชมงคลล้านนา (เจ็ดยอด) จนจบปริญญาตรี ช่วงที่อยู่ที่จังหวัดเชียงใหม่รัสมีได้ให้ความสนใจกับดนตรีหลากหลายแนวนอกเหนือจากเพลงหมอลำและเพลงลูกทุ่ง โดยฟังเพลงโซลของนิน่า ซิโมน รวมถึงเพลงสำเนียงแอฟริกันตะวันตกของโอเมา ซ็องกาเร และเพลงแนวแอฟโรบีทของเฟล่า คูติ
ในขณะที่ยังเรียนด้านจิตรกรรมที่เชียงใหม่ รัสมีได้ร้องเพลงตามโรงแรมและตามบาร์ดนตรีแจ๊ส ทำให้ได้ฟังเพลงหลากหลายแนวมากขึ้น และได้รู้จักกับนักดนตรีต่างชาติหลายราย โดยวง Limousine ที่กำลังอยู่ในช่วงทัวร์คอนเสิร์ตที่ประเทศไทย ได้ชักชวนให้ไปร้องเพลงหมอลำโดยใช้ท่วงทำนองของเพลงแจ๊ส ที่ประเทศฝรั่งเศส ก่อนที่วง Poni Hoax จะชักชวนให้ร่วมบันทึกเสียง

**ผลงานเพลง**

**อัลบั้ม**
 Isan Soul E.P. (2558)- อารมณ์ (ธ.ค.2560)- Roots (2562)- ทองหล่อ คาวบอย (2564)

**ซิงเกิ้ล**
 ดาวดวงใหม่ (2562)- กลอนกล่อมเด็กกินนมแม่ (2563)- เดกเด้อโกน (2563)- อย่าถือซาเด้อ (2563)- แกงหน่อไม้ (2564)

**ร่วมกับศิลปินอื่น**
 เพลง Tropical Suite : Pattaya และ เพลง Lights Out ในอัลบั้ม Tropical Suite ของวง Poni Hoax (ฝรั่งเศส) - พ.ศ. 2559- เพลง อย่าไห้เด้ : ศรีราชา ร็อคเกอร์ - พ.ศ. 2559- เพลง เพื่อวันพรุ่งนี้ (ต่อลมหายใจให้โลกเรา) : ร้องร่วมกับ สุพิชา เทศดรุณ (วง Harmonica Sunrise) และ กอล์ฟ ฟักกลิ้งฮีโร่ พ.ศ. 2560- เพลง ​Circle : Grace Moon - พ.ศ. 2563- เพลง ​Choose Carefully  : Dandee - พ.ศ. 2564 - เพลง ​ห่วงเสมอ : วงกางเกง - พ.ศ. 2565- เพลง วัยหนุ่ม - TaitosmitH Feat. Rasmee Isan Soul เพลงประกอบภาพยนตร์ วัยหนุ่ม 2544 - พ.ศ. 2567

**ผลงานการแสดง**
 ​Manta Ray -​ กระเบนราหู

**รางวัล**
 ศิลปินหญิงเดี่ยวยอดเยี่ยม : คมชัดลึก อวอร์ด ประจำปี 2558- อัลบั้มยอดเยี่ยม จากอัลบั้ม Isan Soul E.P. : คมชัดลึก อวอร์ด ประจำปี 2558- เพลงยอดเยี่ยม จากเพลง มายา : คมชัดลึก อวอร์ด ประจำปี 2558- ศิลปินหญิงยอดเยี่ยม จากอัลบั้ม อารมณ์ : สีสันอะวอร์ดส์ ประจำปี 2560- มีชื่อเป็น 1 ใน 50 คนเอเชียที่น่าจับตามอง ในสาขาศิลปวัฒนธรรม ประจำปี 2561 : หนังสือพิมพ์เดอะสเตรตส์ไทมส์- ศิลปินหญิงยอดเยี่ยม จากอัลบั้ม ทองหล่อคาวบอย : สีสันอะวอร์ดส์ ประจำปี 2565

**อ้างอิง**
หมวดหมู่:บุคคลจากจังหวัดอุบลราชธานี
หมวดหมู่:ชาวไทยเชื้อสายเขมร
หมวดหมู่:นักร้องไทย
หมวดหมู่:บุคคลจากคณะศิลปกรรมและสถาปัตยกรรมศาสตร์ มหาวิทยาลัยเทคโนโลยีราชมงคลล้านนา